
9310  SØRREISA

Skadefelling - Hjerttind Reinbeitedistrikt

_

Viser til telefonsamtale med Isak Nils Oskal,  Hjerttind Reinbeitedistrikt den 11.03.03 angående tap av rein i Dyrøy og Salangen kommuner. Fylkesmannen iverksetter på eget initiativ felling av jerv i et avgrenset område innenfor disse kommunene

v e d t a k

Fylkesmannen i Troms gir med dette fellingstillatelse på en (-1-) jerv i deler av Dyrøy og Salangen kommuner. Område er nærmere angitt i vilkår knyttet til fellingstillatelsen. Fellingstillatelsen  gjelder i tidsrommet 12. til 15. februar 2003.

Grunnlaget for avgjørelsen

Tillatelsen er gitt med hjemmel i § 12 i Lov om viltet (Viltloven) av 29. mai 1981 nr. 38, med senere endringer, og  § 3 i ”Forskrift om forvaltning av bjørn, jerv, ulv og gaupe” av 30.06.00, jf Direktoratet for naturforvaltnings (DN) brev av 30.05.02 der Fylkesmannen i Troms er gitt myndighet til å forvalte betinget fellingstillatelse på 2 jerv i Troms fylke innen gitt tidsramme og under gitte vilkår. 

Fellingstillatelse kan gis for å forhindre at jerv gjør skade på av bufe eller tamrein. Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning. Ved avgjørelsen skal det særlig tas hensyn til:

· Størrelse og sammensetning av vedkommende rovviltbestand

· Områdets betydning som beitemark

· Skadenes omfang og utvikling

· Potensialet for framtidige skader

Begrunnelse

Fellingstillatelsen gis på bakgrunn av dokumenterte tap av rein forårsaket av jerv i området samt potensialet for ytterligere skade. Fellingstillatelsen skal være rettet mot skadevoldende individ. Følgende forhold er vektlagt:

      Skadeomfang og skadeutvikling og områdets betydning som beiteområde.

Fylkesmannen har fått melding om 6 kadaverfunn i området den siste uken. Alle har blitt  undersøkt av rovviltkontakt i løpet av uke 6. Tre av disse kadavrene (voksne simler) er dokumentert eller sannsynlig drept av jerv, men de tre siste kadavrene var i en slik forfatning at det ikke var mulig å fastslå dødsårsaken. Kadavrene er anslått til å være ca. 1-2 uker gamle. De lå begravd i snø og det er sannsynlig at det også ligger flere kadaver i området som ikke er oppdaget ennå. Deler av Hjerttind Reinbeitedistrikt bruker dette område til vinterbeiteområde. 

Jervebestanden

Bestandssituasjonen for jerv i Troms vurderes å være god. Det er kun skutt en jerv i et nærliggende område i løpet av de tre siste årene. Det er stor aktivitet av jerv i området og det antas at det er mer enn et individ som er i området. Fylkesmannen anser at felling av en jerv i området ikke kommer i konflikt med målsetningen om en sammenhengende levedyktig bestand av jerv i Nord-Norge og Nord-Trøndelag. Jerve​nemnda for Nord-Norge samt Nord-Trøndelag har for lisensjakta 2002-2003 fattet vedtak om at det kan felles 9 jerv i Troms. Det er åpnet for lisensjakt i det aktuelle området og det er ved jaktstart tildelt 1 dyr i tilhørende lisensjaktområde. Felt dyr vil bli belastet kvoten for lisensjakta 2002-2003.

      Forebyggende tiltak

Det mest effektive forebyggende tiltaket man har erfaring med i reindriften er foring i perioder hvor store tap kan oppstå. Distriktet har drevet forebyggende tiltak over flere år både med foring under kalving og foring på vinteren . Dette har delvis vært støttet økonomisk over midler til skadeforebyggende tiltak etter prioritering fra Rovviltutvalget i Troms. 

Følgende vilkår er knyttet til nedenfor gitte fellingstillatelse:

1. Fellingstillatelsen gjelder i perioden 12 januar til og med 15 februar 2003. Fellingstillatelsen gjelder i området LøksetindenOksen-Blåfjellet i Dyrøy og Salangen kommuner. Avgrensningene for området er i øst Rv 84 og i nord Rv 852. I vest og sør avgrenses området av Dyrøysundet, Faksfjorden, Mjøsundet og Løksefjorden. 

2. Et jaktlag oppnevnt av Fylkesmannen skal stå for fellingen. Jaktleder er Isak Nils Oskal. Navnene på de som deltar i jaktlaget skal meddeles fylkesmannen. Jaktlagets størrelse må være slik at det sikres kommunikasjon mellom jegerne. Dette for å unngå at det felles flere dyr enn det fellingstillatelsen gjelder. Jaktleder er ansvarlig for å gjøre dette brevet kjent for jaktlaget, samt å kontrollere at jegerne har oppfylt kravene om avlagt storviltprøve i 2001 ved jakt med rifle, og innbetalt jegeravgift for inneværende jaktår. Kun personer som er innmeldt og registrert hos fylkesmannen kan delta på denne fellingstillatelsen.

3. Fellingstillatelsen skal rettes mot det individ som gjør skade, jakta bør konsentreres i de områder der det er funnet kadaver. 

4. Når felling av jerv har skjedd, skal dette omgående meldes til Fylkesmannen på tlf. 77642205/92820753, kommunen og lensmann. Tid og sted for fellingen skal oppgis.

5. Ved felling skal det nyttes våpen og ammunisjon med minimum anslagsverdi på 980 joule på 100 meters avstand. Minimum kaliber er. 222 remington. Ved jakt med rifle skal det brukes ekspanderende prosjektil.  Jaktes det med rifle stilles det også krav om at oppnevnt jeger har avlagt skyteprøve for storviltjakt i 2002 med det våpen som nyttes.

6. Etter viltlovens § 52, siste ledd, gir DN dispensasjon slik at løs hund kan brukes under forsøk på felling dersom dette anses som aktuelt. Nødvendige tillatelser i henhold til bufelov og reindrifts​lov må innhentes av jaktlaget hos lensmannen.

7. I medhold av § 3 i forskrift om Forvaltning av bjørn, jerv, ulv og gaupe, tillater Fylkesmannen at snøscooter brukes ved uttransport av jegerne og til leting etter spor og sporing. Snøscooter tillates ikke brukt under selve fellingen. 

8. Oppnevnte jeger forplikter seg til å utøve jakta på en human og sikkerhetsmessig forsvarlig måte, jfr viltlovens § 19. Den/de som måtte såre jerv under forsøk på felling i henhold til tillatelsen, plikter å gjøre det de kan for å få avlivet jerven. Vedkommende plikter å forvisse seg om påskutt dyr er truffet. Dersom pliktig ettersøk første dag er uten resultat, skal fylkesmannen og politimyndighet umiddelbart underrettes. Fylkesmannen avgjør hvordan videre ettersøk skal ledes. Medlemmene i jaktlaget skal, hvis annet ikke er avtalt, uten godtgjørelse bistå forvaltningsmyndighet eller politimyndighet i det videre ettersøk, jfr. § 7 i Forskrift om forvaltning av jerv, bjørn, ulv og gaupe.

9. All jakt stanses ved fellingstillatelsens utløp, eller hvis fylkesmannen av andre årsaker finner å måtte stoppe jakta. 

10. Jerv som blir felt på denne tillatelsen er viltfondets eiendom. Ingen kan derfor på noen måte gjøre seg nytte av felt jerv uten nærmere samtykke fra forvaltningsmyndighet. Felt jerv skal behandles på en slik måte at byttets verdi ikke forringes unødig.

11. Felt dyr skal så raskt som mulig og i nedfrosset tilstand, sendes til Norsk Institutt for Naturforskning (NINA), Tungasletta 2, 7485 Trondheim. Nedfrosset vare må imidlertid ikke sendes rett før en helg, da dette kan medføre at dyret kan tine før denne blir avhentet.

12. Hvis nye skader blir registrert i området eller det skjer andre endringer i skadebildet, skal fylkesmannen umiddelbart kontaktes for eventuell ny vurdering av fellingstillatelse og fellingsområde.

Fylkesmannen dekker dokumenterte utgifter i forbindelse med fellingen med inntil kr. 

10 000,-. Det bes om at originale kvitteringer for utlegg vedlegges. Beløpet kan ikke brukes til å avlønne oppnevnte jegere. 

Vedtaket kan påklages til Direktoratet for naturforvaltning innen 3 uker etter mottakelsen av dette brev, jf. forvaltningslovens kap. IV, § 28 og 29. Eventuell klage begrunnes og sendes via Fylkesmannen.

 Med hilsen

Knut M Nergård ef

fylkesmiljøvernsjef













 Liv Mølster








fung. seksjonsleder naturforvaltning

Kopi
            Direktoratet for naturforvaltning



Norsk Institutt for naturforskning NINA-NIKU



Fylkesmannen i Finnmark



Fylkesmannen i Nordland



Fylkesmannen i Nord-Trøndelag



Dyrøy kommune 



Salangen kommune



Reindriftsforvaltningen i Troms, 9220 Moen



Troms sau- og geitalslag, postboks 71, 9100 Kvaløysletta



Troms Reindriftssamers fylkeslag, Kristine Eira, 9465 Tennevoll



Rådgivende rovviltutvalg i Troms v/Ole K Andreassen

                       Jervenemnda for Nord-Norge/Nord-Trøndelag, John Helge Steinnes, 9042    

                        Laksvatn

